






До 







Министерството на здравеопазването

                                                                      
гр. София 

                                                                      
Направление “Медицински дейности

                                                                      
и лекарствена политика”

                                               Уважаеми г-н Министър, 

                    Налага се да се обърна към Вас след повече от двадесетгодишна практика като лекар, работил в системата на детското здравеопазване (без придобита специалност), днес ОПЛ, в чиято пациентска листа има около 800 деца до 18 год. възраст, за да ми разтълкувате Наредба № 39/16.11.04 г., касаеща профилактичните прегледи. Сигурно Ви изненадвам, но след като се запознаете с мотивите изложени по-долу, ще разберете защо го правя.


През октомври м.г. получих Финансов протокол от РЗОК – Смолян, в който се твърди, че не е спазена ЧЕСТОТАТА на извършените от мен профилактични прегледи според Наредба 39/16.11.04 г. и приложение № 6 от НРД 2005, която за децата от 1-2 г. е 4 пъти годишно (на всеки 3 месеца), на деца от 2 до 7 години е 2 пъти годишно (на всеки 6 месеца).
ЧЕСТОТА и ПЕРИОДИЧНОСТ (или ИНТЕРВАЛ) са коренно различни неща. Тъй като нито едно дете няма повече от регламентираните по Наредба № 39 брой профилактични прегледи, най-вероятно контрольорите са имали предвид ИНТЕРВАЛ между два профилактични прегледа, който според тях за деца от 1-2 г. трябва да бъде не по – малък от 90 дни, а от 2-7 г. не по-къс от 180 дни.

Моля да ми отговорите, къде точно Наредба № 39 ми забранява да направя профилактичен преглед, ако не е изминал цитираният интервал и трябва ли да бъдат връщани пациенти по тази причина. “ На всеки 3 месеца “ и “на  всеки 6 месеца “, не означава през 3 или 6, а в рамките на едно тримесечие или шестмесечие.
Ако е необходим точно определен интервал, не следва ли той да бъде записан в Наредбата (напр. “ на всеки три месеца, но с интервал между два проф. прегледа, не по-къс от ......дни “). 
Разбира се, че профилактичният преглед има смисъл когато се провежда ритмично, но значи ли това, че ако пациентът не идва на точно определената дата, а се яви по-рано, при спазена честота си извършил нарушение на Наредбата?! Нали Наредба № 39 има за цел да се обхващат децата с профилактични прегледи, а не да бъдат връщани без правно основание.
Тълкуването на Здравната каса не влиза ли в противоречие с Наредба № 3/27.04.00 г. за необходимостта от такъв преглед и назначаване на задължителни изследвания при постъпване на дете в Детска градина – или в амбулаторните листове и в талоните по Наредба № 3 трябва да се попълва неактуална информация?

Освен това Ви моля да ми поясните коя ще бъде отправната точка, от която трябва да се брои : 

1. Календарни тримесечия,
2. тримесечия, по които работим към Здравната каса и съгласно които се отпускат регулативните стандарти, 
3. датата на  раждане на детето или 
4. датата на явяване на пациента за профилактичен преглед?   

        След като за извършена работа, за която съм получила 120 лв. бях санкционирана с 400 лв., стигнах до извода, че е по-добре децата да минават само един път годишно на профилактичен преглед, за да не сгрешим в измислените от някой интервали и да не се чудим от къде да ги броим !!!
Тъй като Арбитражната комисия потвърди финансовия протокол без никакви мотиви, ще Ви бъда благодарна, ако направите компетентно тълкувание на Наредба № 39, като отговорите на поставените въпроси, за да не бъдем унижавани по такъв начин и уязвими в бъдеще.

                                                                С уважение  : 

                                                                                      (д-р Бинка Иванова)
                                                                
    4800гр. Девин, обл. Смолян

                                                                            ул. “Спартак“ № 5, GSM 0898 481821

                                                              До     







Български лекарски съюз

                                                               гр. София

                                            Копие  :   
Министерство на здравеопазването

                                                              гр. София

                                                             Комисия по здравеопазване в 40-то 





        Народно събрание, гр. София

                                                             Асоциация на ОПЛ, гр. София

                                                             Комисия по Евроинтеграция 

Ж  А  Л  Б  А

         от Общопрактикуващите лекари от гр. Девин обл. Смолян

                                         Уважаеми г-н Председател, 

           Налага се постфактум да чуете мнението на по-голямата част от ОПЛ в страната за подписания НРД 2006, тъй като никой не поиска нашите предложения и мнения преди подписването му.

           Вече седма година животът и здравето на по-голямата част от ОПЛ са подложени на тероризъм с вмененото ни 24 – часово разполо-жение. В предишните рамкови договори бяхме неравнопоставени с ОПЛ от големите градове, където се сключваха договори с Частна  бърза помощ, за което и друг път сме се обръщали към Вас. 
Въпреки, че в НРД 2006 за първи път е дадена възможност (чл.116/1/т.2 ) в райони като нашия за сключване на договори с ЦСМП, такъв на практика ни се отказва с мотив, че нямат „указания отгоре“, т.е. подписано е нещо, без яснота как ще бъде осъществено. Седма година ние не сме хора, а извънземни, за нас не съществува Кодекс на труда, нито Харта за правата на човека, (с която уж е съобразен НРД), като нейният чл. 24 гласи: “Всеки човек има право на почивка и отдих, включетелно на разумно ограничаване на работното време и на периодичен платен отпуск“.

Били сме ЕТ, но защо тогава ни принуждават да работим след регламентираното ни работно време? Защо ни лишават от правото на почивка и отдих, както и на разумно ограничаване на работното време и на периодичен платен отпуск? Има ли другаде по света такъв прецедент някой да работи 24 часа в денонощието и 365 дни в годината? Докога ще се внушава на пациента, че избраният от него личен лекар му принадлежи изцяло и могат да правят с него каквото си поискат? Докога ще гледат на нас като на неодушевени предмети без човешки нужди? Вместо пациентите да спазват работното време на лекаря, защото той е един, а те са хиляди, ние „сме длъжни“ да се съобразяваме с тях (някой бил на работа или му било студено, на друг не му се чака, защото имало хора в чакалнята). Нали е по-лесно и удобно без да чакат да се прегледат след работното ти време или в почивните дни? Такива са около 99 % от прегледите извън обявения график. Част от пациентите са с давност на заболяването от 4-5 дни, дори от две седмици, но на тях им е втълпено, че ние „сме длъжни“. 


Според Вас, докога можем да издържим? В началото си мислихме, че няма да издържим 5 години, но се оказа, че сме живи, но почти всички със здравословни проблеми и вече имаме много, много голяма нужда от почивка и спокойствие след работа, които и с НРД 2006 не можем да си осигурим. Все повече колеги споделят, че са на ръба на човешките си възможности, дори се колебаехме за сключването на договори, но поради липса на алтернатива го направихме. Може би за последен път. С всеки рамков договор документацията се сменя, натоварват ни с нови задължения, оборудването и спешните шкафове в по-голямата си част са абсолютни безсмислици (напр. кислородни бутилки на 100 метра от ЦСМП и болница?; Бекотид инхалер в спешен шкаф?; медикаменти спряни от употреба; операционни престилки и шапки и т.н.).
Сега пък и абсурдните изследвания за окултни кръвоизливи и вземането на цитонамазки. Моля, да разтълкувате думичката “невъзможност“ в допълнителното споразумение или това е поредният капан за санкции?
Плащаме санкции за технически грешки, за „неспазена честота“ на профилактичните прегледи, като извършените са два пъти по-малко от предвидените в Наредба № 39, за необработени диспансерни, поради неявяването им. На зададени въпроси, касаещи Наредба № 39, вместо отговор от инстанцията издала последната (МЗ), писменото запитване е препратено до  Директора на НЗОК - гаф, достоен за „Господари на ефира“. 
Същевременно сме задължени да ходим на 2 домашни посещения на новородени, без да бъдат заплатени. Както и в миналия, така и в този Рамков договор, въобще не е предвидена възможността да бъде изписано новородено дете от РО, без да са му направени задържителните имунизации (първа игла противохепатитна ваксина и БЦЖ имунизация). Ние отново сме длъжни да ги направим, но няма възможност да се отчетат, за да бъдат заплатени. 
Задълженията и изискванията към нас растат паралелно с инфлацията, а заплащането ни за 7-те години се е увеличило с около 20 %. Всичко това води до все по-малко доверие в БЛС и увеличава пропастта между нас – „работните пчелички“ и „монополистите“, които ни обвързват с необмислени и абсурдни договори.
Както сте я подкарали, много колеги ще бъдат принудени да се преквалифицират. Членството в БЛС е за да се бранят и отстояват интересите на съсловието, а не всеки да се спасява поединично. Не е нормално Арбитражна комисия да потвърждава протоколи на РЗОК без никакви мотиви. Не е нормално да се увеличават в пъти санкциите в НРД 2006, без да е увеличено заплащането. По-добре ни кажете още в началото на годината каква сума трябва да внесем в РЗОК  като „патентен данък“ или „десятък“, за да не ни стресират с проверки, при които все ще се намери за какво да те обвинят. Някои колеги се шегуват, като казват: „По-добре глобен, но жив, отколкото мъртъв, но неглобен!“. Звучи цинично, но е самата истина! Стресирахме децата и семействата си! Ако преди 1989 г. бяхме „здравни работници“ и „слуги“ на народа, сега сме подлоги, без право на личен живот и нормално човешко съществувание – т.е. крепостни селяни в 21– ви век !!! 

                Завършвайки, Ви призоваваме да помогнете на лекарското съсловие, за да не стане изкупителна жертва на хаоса в здравеопазването, като бъде подписан анекс към НРД 2006 след обобщаване на всички предложения от ИМП, включително и на колегите от болничната помощ, които подкрепяме изцяло !!! 

                                                     д-р Бинка Иванова:

                                                     д-р Таня Шокова: 

                                                     д-р Румяна Желева:

                                                     д-р Бинка Гебелова:

 гр. Девин                                                     
10.03.2006 г.                
 
